**Joaquín Caparrós** (s. 18. marraskuuta 1955) on espanjalainen jalkapallovalmentaja ja entinen pelaaja.

Ura valmentajana
----------------

Vaatimattoman peliuransa jälkeen Caparrós on tehnyt pitkän valmennusuran Espanjassa. Hän aloitti alasarjajoukkueissa. Hän teki läpimurtonsa Recreativo de Huelvan päävalmentajana johdattamalla joukkueen Segunda Divisióniin kauden 1997/98 päätteeksi. Kaudeksi 1999/2000 hän siirtyi Segundaan pudonneen Villarrealin päävalmentajaksi, mutta sai potkut jo lokakuussa 1999. Kesällä 2000 hänestä tuli Sevillan päävalmentaja. Caparrósin johdolla Sevilla voitti Segundan mestaruuden kaudella 2000/01 ja nousi takaisin liigaan. Hänen aikakaudellaan Sevillassa tehtiin voimakas nuorennusleikkaus ja seuran nuorista edustusmiehistöön nousivat mm. José Antonio Reyes, Carlos Marchena, Jesuli ja Sergio Ramos. Caparrós hankki joukkueeseen myös Dani Alvesin, Júlio Baptistan ja Renaton. Parhaimmillaan Caparrós johdatti Sevillan kuudenneksi kahteen otteeseen. 

Kesäkuussa 2005 hän jätti Sevillan ja siirtyi Deportivo de La Coruñan peräsimeen. Debyyttikaudellaan Caparrós johdatti Deportivon liigassa kuudenneksi ja Espanjan cupissa välieriin. Kausi 2006/07 oli vaikeampi. Liigassa pelit eivät kulkeneet ja Deportivo jäi lopulta keskikastiin sijalle 13, mikä oli seuran huonoin sijoitus sitten kauden 1991/92. Cupin toinen välieräpaikka ei Caparrósia pelastanut, vaan hän sai kauden jälkeen potkut. Pian Deportivo-potkujensa jälkeen Caparrósin ura jatkui Athletic Bilbaon päävalmentajana.

Bilbao taisteli Caparrósin alaisuudessa säilymisestä liigassa, mutta kipusi vaikeina kausina 2007/08 ja 2008/09 lopulta keskikastiin. Kaudella 2008/09 Bilbao esiintyi edukseen Espanjan cupissa selvittäen tiensä loppuotteluun 24 vuoden tauon jälkeen. FC Barcelona oli kuitenkin loppuottelussa vahvempi maalein 4–1.  Cup-menestyksen myötä Caparrós löysi keinoja myös Bilbaon menestykseen La Ligassa ja johdatti seuran kaudella 2009/10 jo sijalle kahdeksan. Andalusialaisvalmentajan viimeiseksi kaudeksi Bilbaossa jäi 2009/10, jolloin seura sijoittui komeasti kuudenneksi ja selvisi Eurooppa-liigaan. Kauden jälkeen seuran uusi puheenjohtaja Josu Urrutia ei kuitenkaan jatkanut enää miehen sopimusta. 

Bilbaosta lähtönsä jälkeen Caparrós siirtyi valmentamaan sveitsiläistä Neuchâtel Xamax'ta.  Hänen pestinsä päättyi kuitenkin lyhyeen, sillä seuran tšetšeeniomistaja Bulat Tšagajev erotti Caparrósin jo syyskuun alussa 2011 viiden sarjakierroksen jälkeen. Seuran pelaajat olisivat halunneet Caparrósin jatkavan. 

Lokakuussa 2011 Caparrósista tuli RCD Mallorcan uusi päävalmentaja.  Caparrósin johdolla Mallorca nousi sarjataulukossa pari pykälää ja sijoittui lopulta kahdeksanneksi. Kausi 2012/13 sujui joukkueen osalta huomattavasti kehnommin ja vajoaminen sarjan toiseksi viimeiseksi johti lopulta helmikuun alussa 2013 Caparrósin potkuihin. 

Kesäkuussa 2013 Caparrósista tuli Levanten päävalmentaja.  Caparrós luotsasi seuran yllättäen liigassa kymmenenneksi ja Espanjan cupissa aina puolivälieriin saakka. Toukokuussa 2014 hän teki seuran kanssa kaksivuotisen jatkosopimuksen. Kuitenkin jo seuraavalla viikolla Caparrós jätti Levanten ja siirtyi Granadan päävalmentajaksi. Granada vajosi Caparrósin alaisuudessa liigan viimeiseksi ja tammikuussa 2015 hän sai potkut seurasta.

Maaliskuussa 2016 Espanjan jalkapalloliiton puheenjohtaja Ángel Villar kertoi, että Caparrós on hänen suosikkinsa Espanjan maajoukkueen uudeksi päävalmentajaksi.

Marraskuun alussa 2016 Caparrós palasi valmennustehtäviin CA Osasunan uutena päävalmentajana. Pesti Osasuna peräsimessä jäi kuitenkin lyhyeksi, kun Caparrós sai potkut jo tammikuun alussa 2017. Osasuna voitti kahdeksasta Caparrósin alaisuudessa pelaamastaan kahdeksasta ottelusta vain yhden ja juuttui liigan jumboksi.

Kesällä 2017 Caparrós aloitti Qatar Stars Leaguen Al-Ahlin päävalmentajana. Caparrós jätti tehtävänsä jo joulukuussa 2017 henkilökohtaisten syiden vuoksi.

Huhtikuun lopussa 2018 Caparrós palasi Sevillan päävalmentajaksi kauden loppuun ulottuvalla sopimuksella. Caparrós luotsasi Sevillan La Ligassa seitsemänneksi. Hän valmensi joukkuetta myös Copa del Reyn loppuottelussa, jossa FC Barcelona murskasi Sevillan maalein 5-0. Finaalitappio oli Caparrósin uran toinen. Kauden jälkeen Caparrós siirtyi valmentajan tehtävistä Sevillan urheilutoimenjohtajaksi.

Caparrós palasi Sevillan päävalmentajaksi maaliskuun puolivälissä 2019, kun seura erotti Pablo Machínin tappiollisen Eurooppa-liigan pudotuspeliottelun jälkeen. Caparrósin johdolla Sevilla säilytti kuudennen sijansa La Ligassa selvittäen tiensä Eurooppa-liigan lohkovaiheeseen kaudelle 2019/20. Hän vetäytyi valmentajan tehtävästä kauden jälkeen.

Maaliskuussa 2020 Caparrós teki marraskuuhun 2021 ulottuvan sopimuksen Armenian jalkapallomaajoukkueen päävalmentajan tehtävästä. Caparrósin johdolla Armenia nousi Kansojen liigan B-sarjaan kaudeksi 2022/23. Caparrós vapautettiin tehtävistään syyskuussa 2022.

Meriitit valmentajana
---------------------

* Copa del Rey
	+ Hopeaa: 2009, 2018

Lähteet
-------

1. 1 2  JOAQUÍN CAPARRÓS
2. ↑  Joaquín Caparrós no seguirá en el Sevilla
3. ↑  Barcelona otti ensimmäisen osan triplastaan
4. ↑  Marcelo Bielsa appointed as Athletic Bilbao coach after presidential elections
5. ↑  Spanish coach Joaquin Caparros hired by Swiss club Neuchatel Xamax[vanhentunut linkki]
6. ↑  Chechen-owned Neuchatel Xamax fires coach Caparros[vanhentunut linkki]
7. ↑  Serra Ferrer einig mit Caparros
8. ↑  Putoamista vastaan taisteleva Mallorca vaihtaa valmentajaa
9. ↑  Caparros neuer Coach bei Levante
10. ↑  Caparrós, dos años más
11. ↑  Primera Division: Joaquin Caparros takes over as Granada head coach
12. ↑  El Granada cesa a Joaquín Caparrós
13. ↑  Villar wants Joaquín Caparrós as Del Bosque's replacement (Arkistoitu – Internet Archive)
14. ↑  Three candidates to succeed Del Bosque as the Spain national team coach post Euro 2016
15. ↑  Joaquín Caparrós, nuevo entrenador de Osasuna
16. ↑  Osasuna sack Joaquín Caparrós after just eight games in charge (Arkistoitu – Internet Archive)
17. ↑  Ahli sign coach Caparros after unstable season
18. ↑  Al Ahli coach Joaquin Caparros resigns
19. ↑  Vincenzo Montella sacked by Sevilla as Joaquin Caparros takes charge
20. ↑  Partido Sevilla FC - FC Barcelona en directo
21. ↑  CAPARRÓS: "MACHÍN IS A VERY PREPARED MANAGER WITH POTENTIAL"
22. ↑  Sevilla sack manager Pablo Machin after Europa League exit
23. ↑  Caparros to step down as Sevilla coach
24. ↑  Joaquín Caparrós appointes as Armenian national team head coach
25. ↑  Armenia are promoted to League B
26. ↑  Joaquin Caparros leaves Armenian national team


|  |  |  |  |
| --- | --- | --- | --- |
|   | Edeltäjä:**Juan Carlos ÁlvarezVincenzo MontellaPablo Machín** | **Sevillan päävalmentaja**2000–20054–6/20183–6/2019 | Seuraaja:**Juande RamosPablo MachínJulen Lopetegui** |

|  |  |  |  |
| --- | --- | --- | --- |
|   | Edeltäjä:**Javier Irureta** | **Deportivo La Coruñan päävalmentaja**2005–2007 | Seuraaja:**Miguel Ángel Lotina** |

|  |  |  |  |
| --- | --- | --- | --- |
|   | Edeltäjä:**José Manuel Esnal** | **Athletic Bilbaon päävalmentaja**2007–2011 | Seuraaja:**Marcelo Bielsa** |

|  |  |  |  |
| --- | --- | --- | --- |
|   | Edeltäjä:**Sonny Anderson** | **Neuchâtel Xamaxin päävalmentaja**6–9/2011 | Seuraaja:**Víctor Muñoz** |

|  |  |  |  |
| --- | --- | --- | --- |
|   | Edeltäjä:**Michael Laudrup** | **Mallorcan päävalmentaja**10/2011–2/2013 | Seuraaja:**Gregorio Manzano** |

|  |  |  |  |
| --- | --- | --- | --- |
|   | Edeltäjä:**Juan Ignacio Martínez** | **Levanten päävalmentaja**2013–2014 | Seuraaja:**José Luis Mendilibar** |

|  |  |  |  |
| --- | --- | --- | --- |
|   | Edeltäjä:**Lucas Alcaraz** | **Granadan päävalmentaja**2014–1/2015 | Seuraaja:**Abel Resino** |

|  |  |  |  |
| --- | --- | --- | --- |
|   | Edeltäjä:**Enrique Martín** | **CA Osasunan päävalmentaja**11/2016–1/2017 | Seuraaja:**Petar Vasiljević** |

|  |  |  |  |
| --- | --- | --- | --- |
|   | Edeltäjä:**Abraham Khashmanjan** | **Armenian jalkapallomaajoukkueen päävalmentaja**3/2020–9/2022 | Seuraaja:**Oleksandr Petrakov** |